da en en en fr de da id da nb da da da da da nb da de en en
Historisk jubilæum hos De Gamle i en spændende kamp mod Ishøj, hvor vi med sidstegærdet inde sikrede sejren - Svanholm Cricketklub
Lørdag d. 6. juli 2013 kl. 09:13 af Henrik Pfaff
Langt om længe lykkedes det for De Gamles referent, Flemming Søegaard, at passere en milepæl i klubbens historie, da han som den første rundede 700 kampe spillet alene for Svanholm. For at opnå dette skulle han bruge 57 (!) sæsoner, idet hans debut var helt tilbage i 1957 som drengespiller på de gamle Bavnehøj-baner på Enghavevej med bl.a. Vestre Fængsel som nabo.
Optakten til jubilæumskampen var ganske som den plejer, nemlig at Morten Petersson, sædvanen tro, tabte lodtrækningen, hvorefter vi blev sendt i marken. Med Per Kyhe på plads som vores trofaste dommer kunne jubilaren Flemming (0 for 9) sammen med Niels Pedersen (1 for 20) åbne kastningen i den lune og behagelige sommeraften. Men hvor Flemming havde rimeligt styr på sin kastning, kneb det lidt mere for Niels, hvor især hans sidste over blev forholdsvis dyr. Værre gik det dog for Morten (0 for 38) og til dels Allan Majgaard (2 for 30), der var kommet i kløerne på en af Ishøjs hard-hittere (vist nok deres 1.-holdsanfører). Kenneth Schwaner-Hansen (0 for 26) fik også lige en smagsprøve på slagtøjet, men havde lige som Niels også problemer med at holde længde og retning på bolden. Jim Moniz (0 for 7) havde fornøjelsen af at slutte innings'en, hvor deres sidste gærde blev løbet ud. Deres total på 135 point endte nok i overkanten af, hvad vi fra kampstart havde regnet, men da Jan Overgaard forstrakte en muskel (så har man da hørt det med) under vores marktur, kunne han desværre ikke bowle, hvilket nok var en smule savnet, sådan som halvlegen udviklede sig.
Til alt held var Jan (0 !!!) dog ikke mere skadet, end at han kunne batte, men som det tydeligt ses af tallene, var han dog ikke den store hjælp, da han lidt hovedløst hældte en oplagt gribechance fremover til deres 1.-holdsspiller, der da heller ikke havde problemer med at holde denne chance. Michael Petersson (12) fik heller ikke det lange liv ved gærdet, vi havde sat næsen op efter, da han også alt for tidligt blev grebet ud. Med kun 24 på tavlen for 2 fald, begyndte det at se noget vanskeligt ud. Lige pludselig blev der lagt et stort ansvar på de 4 næste, der alle skulle producere maksimum-points, da man nok ikke skulle forvente de store scorer fra vore 2 sidste gærdespillere. Kenneth (28*) og Allan (26*) levede da også helt op til ansvaret med at producere point ligesom efterfølgerne Jim (25*) og Morten (28*) gjorde deres til at få sejren i hus. Jim havde dog ikke helt forstået at hans sidste point skulle være en 2'er, da han på dette stod tidspunkt stod inde med Niels (1*). Så da han med 24 på tavlen lidt umotiveret stæsede af sted, måtte Niels noget nødtvungent løbe eneren, hvilket betød, at jubilaren Flemming (0*) som sidstegærde skulle ind og være med til at producere 'the winning shot', som Niels så befriende frembragte på den anden bold, han modtog. Dermed kom alle gærdespillere i brug, og Flemming kunne notere sig for yderligere en not out til mammutten.
Herefter holdt Morten en tale for den jubilerende Flemming, hvor han fik overrakt en lækker flaske champagne. Efterfølgende stod den på fotografering af holdet og jubilaren med sin flaske, inden kursen blev sat mod de ventende brusere, og nok især det ventende kolde fadøl som Flemming, omend nødtvungent, var den store glade giver af.
Ishøj 135 for 4 på 23.3 overs
Svanholm 136 for 2 på 20,5 overs
Fra den jubilerende referent